KOMMISSIONENS GENNEMFØRELSESAFGØRELSE (EU) 2019/1959

af 26. november 2019

om ikke at godkende sølvnatriumhydrogenzirconiumphosphat som et eksisterende aktivstof til anvendelse i biocidholdige produkter af produkttype 2 og 7

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 89, stk. 1, tredje afsnit, og

ud fra følgende betragtninger:

(1) I Kommissionens delegerede forordning (EU) nr. 1062/2014 (2) er der opstillet en liste over eksisterende aktivstoffer, som skal vurderes med henblik på eventuel godkendelse til anvendelse i biocidholdige produkter. Listen omfatter sølvnatriumhydrogenzirconiumphosphat (EF-nr.: 422-570-3, CAS-nr.: 265647-11-8).

(2) Sølvnatriumhydrogenzirconiumphosphat er blevet vurderet til anvendelse i produkttype 2, desinfektionsmidler og algedræbende midler, som ikke er beregnet til direkte anvendelse på mennesker eller dyr, og produkttype 7, konserveringsmidler til overfladefilm, som defineret i bilag V til forordning (EU) nr. 528/2012.

(3) Sverige blev udpeget som rapporterende medlemsstat, og landets kompetente myndighed fremsendte vurderingsrapporterne sammen med sine konklusioner til Det Europæiske Kemikalieagentur den 12. juni 2017.

(4) Udvalget for Biocidholdige Produkter (3) vedtog den 17. oktober 2018 Det Europæiske Kemikalieagenturs udtalelser, jf. artikel 7, stk. 2, i delegeret forordning (EU) nr. 1062/2014, hvori der var taget hensyn til den kompetente vurderingsmyndigheds konklusioner.

(5) Det fremgår af disse udtalelser, at biocidholdige produkter af produkttype 2 og 7, som indeholder sølvnatriumhydrogenzirconiumphosphat, ikke kan forventes at opfylde de krav, der er fastlagt i artikel 19, stk. 1, litra b), i forordning (EU) nr. 528/2012, da der ikke er påvist tilstrækkelig effektivitet.

(6) Under hensyntagen til Det Europæiske Kemikalieagenturs udtalelser bør sølvnatriumhydrogenzirconiumphosphat ikke godkendes til anvendelse i biocidholdige produkter af produkttype 2 og 7, da betingelserne i artikel 4, stk. 1, i forordning (EU) nr. 528/2012 ikke er opfyldt.

(7) Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —

VEDTAGET DENNE AFGØRELSE:

Artikel 1 Sølvnatriumhydrogenzirconiumphosphat (EF-nr.: 422-570-3, CAS-nr.: 265647-11-8) godkendes ikke som et aktivstof til anvendelse i biocidholdige produkter af produkttype 2 og 7.

Artikel 2 Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 26. november 2019. På Kommissionens vegne Jean-Claude JUNCKER Formand

(1) EUT L 167 af 27.6.2012, s. 1.

(2) Kommissionens delegerede forordning (EU) nr. 1062/2014 af 4. august 2014 om det arbejdsprogram for systematisk undersøgelse af alle eksisterende aktivstoffer i biocidholdige produkter, der er omhandlet i Europa-Parlamentets og Rådets forordning (EU) nr. 528/2012 (EUT L 294 af 10.10.2014, s. 1).

(3) Udvalget for Biocidholdige Produkter, Opinion on the application for approval of the active substance Silver sodium hydrogen zirconium phosphate, Product type: 2, ECHA/BPC/211/2018, vedtaget den 17. oktober 2018. Udvalget for Biocidholdige Produkter, Opinion on the application for approval of the active substance Silver sodium hydrogen zirconium phosphate, Product type: 7, ECHA/BPC/214/2018, vedtaget den 17. oktober 2018.